Line Barfod (EL), 2003-02-27:
Jeg vil gerne takke Kristeligt Folkeparti for at have rejst forespørgslen.
Når man ser på den politik, som regeringen og Dansk Folkeparti fører, kan man godt se, at der er grund til at blive noget foruroliget over, hvad der kan ske med alkoholforbruget.
Når man på den ene side skærer ned på den brede sociale indsats, skærer ned på behandlingsindsatsen via nedskæringer i amter og kommuner, og når man samtidig åbner for reklamer for alkohol i TV 2, er der udsigt til, at forbruget vil stige yderligere.
Når det så er sagt, vil jeg gerne sige, som vi også var inde på under debatten, at generelt er de unge i Danmark altså meget fornuftige og ansvarsbevidste.
Jeg synes, at der er god grund til at rose de mange unge i Danmark.
Som man tydeligt har kunnet høre flere gange under debatten, er det jo de ældres privilegium at kunne skælde lidt ud på de unge og fordømme deres umoralske opførsel.
Jeg tror ikke, at man kan finde et eneste tidspunkt i historien, hvor de ældre generationer ikke har ment, at de unge opførte sig umoralsk og var på vej i fordærv, og at den nye unge generation var værre end alle tidligere unge generationer.
Det skal vi altså passe lidt på med, for det kan nemt føre til, at vi ikke får et korrekt billede af, hvordan virkeligheden ser ud.
Som nogle var inde på i debatten, er det bedste nok, hvis man gerne vil lære de unge at have en fornuftig omgang med alkohol, at vi selv foregår dem med et godt eksempel.
Så længe de voksne generationer ikke helt altid er i stand til at opføre sig fornuftigt, er det svært at forlange, at de unge skal gøre det.
Det, der er afgørende for at forhindre det, som alle er bange for, nemlig at nogle kommer ud i misbrug, er den sociale indsats.
Som De Konservatives ordfører måske lidt overraskende var inde på, er der jo en social sammenhæng.
I og med at de sociale problemer vokser i denne tid, at arbejdsløsheden stiger, så øges også risikoen for, at nogle ender i misbrugsproblemer, og derfor er der behov for en øget social indsats; ikke kun rettet mod dem, der er kommet ud i misbrug, men i høj grad for at forhindre, at nogen kommer i misbrug.
Det handler om at sørge for, at der først og fremmest er nogle gode daginstitutioner.
Så i stedet for at skære ned på daginstitutionerne, ved at man skærer ned over for amter og kommuner, i stedet for at begynde at ville åbne for profitbørnehaver, hvor det, der er afgørende, er, at man kan tjene penge på det, så vi får en opdeling mellem de rige og de fattige børn, er der behov for at have nogle gode børnehaver og vuggestuer, hvilket vi jo også har i stort omfang i dag.
Der er behov for at have et godt beboersocialt arbejde i boligområderne, så man kan tage hånd om de sociale problemer, før de vokser sig store.
Jeg må sige, at jeg synes altså, det er svært at se sammenhængen mellem de pæne ord, der er blevet sagt fra ordførerne for regeringen og for Dansk Folkeparti i dag, og så det, at man samtidig skærer ned på det sociale arbejde, og at man åbner for alkoholreklamer.
Jeg kan ikke se andet formål med at åbne for alkoholreklamer i TV 2, end at man gerne vil have, at det skal kunne betale sig for nogen at købe TV 2, så man kan få nogle penge i statskassen til at betale for skattelettelserne til erhvervslivet og de rigeste.
Det åbner for den branche, som pusher alkohol til de helt unge, at de f.eks., som vi ser med Ekstra Bladets glimrende eksempel med klovnedukkekampagnen, kan finde på at lave en kampagne, som får de unge til at købe meget mere af alkoholsodavandene.
Her er der faktisk brug for ikke reklamer, men oplysningsvirksomhed i stedet, for jeg mener faktisk, det er meget vigtigt at skelne mellem reklamer og oplysningsvirksomhed.
Så skal jeg til sidst sige om forslaget til vedtagelse, at Enhedslisten ikke vil deltage i de ældres moralske fordømmelse af vor tids ungdom.
Derfor kan vi ikke stemme for det forslag til vedtagelse, der ligger.
På den anden side støtter vi jo, at der kommer en større viden, og at den forebyggende indsats styrkes, så derfor vil vi heller ikke stemme imod vedtagelsen, men undlade at stemme.
Det er muligt, det er ubehageligt at skulle høre sandheden om ens egen politik.
Det er muligt, man synes, det ikke hører hjemme i Folketinget at diskutere regeringens og Dansk Folkepartis politik, men det vil vi altså ikke desto mindre fortsætte med fra Enhedslistens side.
Vi mener faktisk, at det sociale arbejde hænger utrolig meget sammen med alkoholpolitikken, at man ikke kan diskutere de to ting løsrevet fra hinanden.
Selv nok så mange oplysningskampagner, nok så meget undervisning i skolerne hjælper ikke på at forhindre misbrug, hvis der samtidig bliver skåret på den sociale indsats.
Tingene hænger altså sammen ude i den virkelige verden, også selv om det gør ondt at høre.